Gulbrand Lunde

Gulbrand Oscar Johan Lunde (1901–1942) var en norsk kjemiker og politiker for Nasjonal Samling. 

Lunde var direktør ved Hermetikkindustriens Laboratorium i Stavanger fra 1929 og «kulturminister» i Quislings tyskstøttede okkupasjonsregjering i 1942. Han omkom sammen med sin kone da bilen deres havnet i vannet under en ferjereise. Etterforskningen konkluderte med at det var en ulykke, til tross for rykter om attentat.

 Familie 
Lunde var født og oppvokst i Bergen. Han var sønn av arkitekt Sigurd Lunde (1874–1936) og Inga Grue (1870–1948). Han giftet seg 6. mars 1929 med Marie Honoria Halling Wulfsberg (1907–1942).

 Utdanning og karriere 
Lunde studerte ved Eidgenössische Technische Hochschule (ETH) i Zürich og ved universitetet i Freiburg. Han tok i 1925 doktorgrad i kjemi i Tyskland. I 1927 var han ansatt på kjemisk institutt ved universitetet i Oslo. Han var direktør ved Hermetikkindustriens laboratorium i Stavanger fra 1929 og skrev en flere vitenskapelige avhandlinger i biokjemi og om vitaminer. Lunde sto sentralt i utviklingen av norsk hermetikkindustri. Han takket nei til to professorater og ledet i stedet hermetikklaboratoriet i Stavanger.Morgenbladet, 26. oktober 2012, s.10.

 Nasjonal Samling 
Gulbrand Lunde markerte seg som en ivrig støttespiller for Vidkun Quisling og var et av de første medlemmene av Nasjonal Samling. Han deltok i etablering av NS i Stavanger 1933 og var aktiv i valgkampen samme høst. Han var en av NS' fremste talere og var en effektiv administrator. 

I 1934 ble han innvalgt som kommunestyrerepresentant i Stavanger da partiet fikk 12 prosent av stemmene. Fra 1935 var Lunde propagandasjef i NS og forfattet flere skrifter og publikasjoner. NS gjorde et dårlig valg i 1936, og Lunde brukte deretter mer tid på arbeid og familie.

 Andre verdenskrig 

Lunde ble 9. april 1940 utnevnt til sosialminister i Quislings kuppregjering, men takket nei. Fra 25. september 1940 fungerte han som konstituert leder for Kultur- og folkeopplysningsdepartementet, og fra 1942 til sin død samme høst var han kulturminister i Quislings regjering.

Som kommissarisk statsråd for Kulturdepartementet oppnevnt av rikskommissær Terboven, forsøkte Lunde å skaffe seg kontroll over åndslivet i Norge. Gjennom taler og foredrag trakk Lunde kulturhistoriske linjer fra vikingtiden frem til sin samtid for å underbygge sine meninger om den nasjonale utviklingen.

I september 1942 inviterte Lunde og hirdsjef Jim Johanessen den jødiske fiolinisten Ernst Glaser til et møte. De tilbød Glaser transport til Sverige for å unngå at noe skulle tilstøte ham.

Professor Gunnar Skirbekk siterer tyske etterretningsrapporter som tyder på at okkupasjonsmakten var skeptisk til Lunde fordi han fremhevet det norrøne, noe som innebar en avgrensing av Norge fra de øvrige «germanerne».Skirbekk, Gunnar. Leserinnlegg i Morgenbladet, 2. november 2012, s.25.

 Dødsfall 
Gulbrand Lunde omkom sammen med sin kone da bilen de satt i havnet i sjøen ved ferjestedet Våge ved Romsdalsfjorden på vei over til Eidsbygda og videre til Åndalsnes. De satt da sovende i baksetet, i påvente av at fergen skulle gå. Fergen var bevoktet av to tyske offiserer. Lunde og hans kone Marie druknet, mens Christian Astrup (fylkesfører for Bergen-Hordaland) kom seg ut av bilen og opp til overflaten. 

NTBs melding beskrev hendelsen slik:

Dødsfallene ble etterforsket som mistenkelige, men etterforskningen konkluderte med at intet talte for annet enn en ulykke. Det verserte mange rykter om at det var et drap.Morgenbladet 19. oktober 2012, s.10. Sjåføren, hirdmann Rolf Brennford, sto utenfor. I boken om Lunde, Triumf og tragedie (utgitt 2012), konkluderes det med at det var et attentat iscenesatt av tyskerne som ønsket å bli kvitt en brysom minister.

Det ble avholdt minnestund i Oslo for Lunde og hans kone Marie, og urnene ble senere satt ned ved Hopperstad stavkirke, Vik i Sogn.

Hendelsen på Våge ferjekai førte til pålegg om bom på ferjelemmene.Torvik, Arne Inge (2000): Om samferdsel i Møre og Romsdal. Del II: Samfunn og ferdsel. Utgitt av MRF, Molde.

 Se også 
 Rettskrivningen av 1941

 Referanser 

 Eksterne lenker 



Kategori:Norske sosialministre
Kategori:NS-statsråder
Kategori:Norske kjemikere
Kategori:Lokalpolitikere i Stavanger
Kategori:Personer fra Bergen kommune
Kategori:Nazister
Kategori:Omkomne i trafikkulykker